SET ปิดบวก 10 จุด รับแรงซื้อ “หุ้นแบงก์-โลจิสติกส์” พรุ่งนี้เสี่ยงพักฐานหลังขึ้นมาเยอะ
SET ปิดบวก 10 จุด รับแรงซื้อเข้ามาในกลุ่มที่ได้รับประโยชน์จากราคาสินค้าโภคภัณฑ์ที่ปรับตัวลดลง ส่วนพรุ่งนี้มีโอกาสทรงตัวหลังจากที่ดัชนีปรับตัวเพิ่มขึ้นมาต่อเนื่องในช่วงที่ผ่านมากว่า 20 จุด
21 เม.ย. 2565

นายสรพล วีระเมธีกุล ผู้อำนวยการอาวุโสฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยวันนี้ปรับตัวขึ้นมาค่อนข้างมากจากมีแรงซื้อเข้ามาในกลุ่มที่ได้รับประโยชน์จากราคาสินค้าโภคภัณฑ์ (Commodity) ที่ปรับตัวลดลง โดยเฉพาะหุ้นขนาดกลาง ในกลุ่มเครื่องดื่ม กลุ่มโลจิสติกส์ กลุ่มการเงิน และกลุ่มแบงก์
โดยแนวโน้มตลาดหุ้นไทยวันพรุ่งนี้ มีโอกาสที่จะทรงตัวหลังจากที่ดัชนีปรับตัวเพิ่มขึ้นมาต่อเนื่องในช่วงที่ผ่านมากว่า 20 จุด โดยนักลงทุนยังคงติดตามความเห็นของนายเจอโรม พาวเวล ประธานธนาคารกลางสหรัฐ (เฟด) ต่อทิศทางนโยบายทางการเงินที่จะมีขึ้นในคืนนี้
พร้อมให้แนวรับไว้ที่ 1,685 จุด และแนวต้าน 1,695 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 4,533.50 ล้านบาท ปิดที่ 154.50 บาท ลดลง  3.00 บาท
KKP มูลค่าการซื้อขาย 2,212.11 ล้านบาท ปิดที่ 75.50 บาท เพิ่มขึ้น 3.75 บาท
EA มูลค่าการซื้อขาย 2,112.53 ล้านบาท ปิดที่ 90.75 บาท เพิ่มขึ้น 2.25 บาท
CPALL มูลค่าการซื้อขาย 1,923.95 ล้านบาท ปิดที่ 65.75 บาท ลดลง 1.25 บาท
BANPU มูลค่าการซื้อขาย 1,880.46 ล้านบาท ปิดที่ 11.80 บาท ไม่มีการเปลี่ยนแปลง